વાંસજાળિયાના વતની રૂપેશબાઇ બારિયા વર્ષ ૧૯૯૯માં વેપાર-ધંધા માટે મહારાષ્ટ્રના ભંડારા શહેરમાં સ્થાયી થયા હતા. ભંડારામાં સમૃધ્ધિનગરમાં રહેતા રૂપેશભાઇ બારિયાએ સોફ્ટ ડ્રીંક્સ અને મીનરલ વોટરનો પ્લાન્ટ શરૂ કર્યો હતો. 3૦ જૂલાઇ ૨૦૧૫ ના સાંજે ૮ વાગે અમીર એઝાઝ શેખ અને સચિન કુંડલીક રાઉત રૂપેશભાઇના ઘરે એ.સી. રિપેર કરવાના બહાને ઘુસ્યા હતા. ઘરમાં રૂપેશભાઇના પત્ની પ્રિતીબેન અને તેમનો ૯ વર્ષનો પુત્ર ભવ્ય ઘરે હતા. બન્ને શખસે પ્રિતીબેનના માથામાં હથોડાના ઘા મારીને તેને મોતને ઘાટ ઉતારી દીધા પછી માસૂમ ભવ્યના માથામાં હથોડા મારી હત્યાનો પ્રયાસ કર્યો હતો. બન્ને હત્યારા ઘરમાંથી રોકડ-ઘરેણાની લૂંટ ચલાવીને નાસી છૂટ્યા હતા. આ ઘટનાના ચાર કલાક પહેલા સમૃધ્ધિનગરથી ૪૦૦ મીટર દૂર મ્હાડા કોલોનીમાં રહેતી અશ્વિની શિંદે નામની યુવતી ઉપર ખૂની હુમલો કરીને ઘરમાંથી રોકડ-ઘરેણાની લૂંટ કર્યાનું પોલીસ તપાસમાં ખુલ્યું હતું. એલસીબી પીઆઇ પ્રશાંત કોલવાડકર અને સ્ટાફે પોલીસે માત્ર ૧૦ કલાકમાં જ બન્ને હત્યારા અમીર શેખ અને સચિન રાઉતની ધરપકડ કરી હતી.